Addisjon har flere viktige egenskaper. Blant annet er addisjon en kommutativ operasjon, slik at 1 + 2 = 2 + 1. Den er også assosiativ, som vil si at rekkefølgen addisjoner foretas i, ikke spiller noen rolle: (1 + 2) + 3 = 1 + (2 + 3). Og dersom vi adderer null til et tall endres ikke tallet: 2 + 0 = 0 + 2 = 2. Null kalles derfor identitetselementet til addisjon. I aritmetikken er addisjon en av de fire grunnleggende regneartene.